Sa femina ‘e Tonara

S'industriosa femina 'e Tonara
de costumene saldu ancora estida,
bella 'e ispetu, sana e colorida
chi lizos e violas at in cara,

de onestade at sa vertude rara,
decorosa, acolomica e medida:
cun s'istranzìa afabbile e cumprida,
s'oju li riet prima 'e sa lara.

Sa unnedda 'e furesi dae chintu
li falat fin'a pes. Da chintu a sinu
at de brocadu s'imbustu distintu

chi su bustu li fascat e currìgidi,
de sa camija su biancu linu
su petus li modellat e protìgidi.

Su chimbe 'e Cabidanni 1948